רינת גבאי

ביוגרפיה

גבאי נולדה וגדלה בלוד, וב-1985, בגיל 12, החלה ללמוד פיתוח קול. כעבור שנתיים הגיעה למבחן במה באופרה הישראלית החדשה וקיבלה את התפקיד הראשי באופרה "טבעת החנק". בעקבות זאת, הופיעה גבאי ב-1989 בגיל 16 ב"סיבה למסיבה", תוכנית האירוח המרכזית של הערוץ הראשון וכך זכתה לפרסום כלל ארצי.
בדצמבר 1990 השתתפה גבאי בפסטיגל עם השיר "בוא אהובי" (מילים: דודו ברק, לחן: נורית הירש, עיבוד: יורם צדוק).
בקדם-אירוויזיון 1992 הופיעה גבאי כזמרת ליווי של עירית ענבי בשיר "השד הקטן שלי".
ב-1993 היא הופיעה, לצד נעמי שמר, מיקי קם, חיים צינוביץ' ומשה בקר, בקלטת הווידאו לילדים "אצלנו בפסנתר", שהורכבה משירי נעמי שמר.
ב-2005 היא התמודדה בקדם אירוויזיון עם השיר "Jerusalem", שהלחינה למילים של אהוד מנור, ועיבוד של אייל קצב. השיר הגיע למקום הרביעי בתחרות.
את שירותה בצה"ל עשתה בלהקת חיל האוויר וכסולנית עם תזמורת חיל האוויר.

קריירה

גבאי שיחקה במחזות הזמר "פנטסטיקס", "עלובי החיים" (בו גילמה את קוזט), "היפה והחיה", "אוליבר!" ו"בת הים הקטנה".
ב-1998 החלה גבאי לעבוד על אלבום בכורה בשם "מצאתי טוב", ממנו יצאו הסינגלים "קחו אותי מכאן", "מצאתי טוב" ו"לילה טוב/לפעמים כן ולפעמים לא". השיר "לילה טוב" הוא גרסה עברית לשירה של טורי איימוס "Sweet Dreams", שהוקלט ב-1992 על ידי איימוס אך לא יצא לאור. השיר תורגם על ידי גבאי והוקלט באישורה של איימוס. אף על פי שבהמשך הוקלטו רוב שירי האלבום, הוא נגנז לבקשתה של גבאי, לאחר שהשירים שפורסמו, לא זכו להצלחה. אלבומיה, ש"תפסו את מקומו של אלבום זה", הם "רינת גבאי" ב-2001 ו"רגעים" ב-2003, שמתוכו הצליח במיוחד שיר הנושא.
ב-2005 השתתפה בקדם אירוויזיון עם השיר "Jerusalem", שזכה במקום הרביעי.
מאז 2010 היא שותפה, יחד עם בעלה, דורון מור, בחברת התוכן לילדים "חסידה הפקות" ודרכה הוציאה מספר רב של קלטות וידאו, תקליטורים ותוכניות לילדים: "הפיציקט של רינת" שיצא ב-2004, "רינת בארץ המילים" שיצא ב-2005, "הקרקס של רינת"  ו"רינת בארץ האנגלית" שיצאו ב-2007 ועוד המון תוכניות וסרטים.
גבאי הופיעה בפסטיגל 2007, פסטיבל שירי הילדים 2008, בו הגיעה למקום השלישי עם השיר "מלכת המשאלות", במותק של פסטיבל ובהצגות הילדים "רינת בארץ המילים", "המופע של רינת גבאי", "רינת בארץ השירים", "רינת ועודד בדרך לקוסם", "אצלנו בחצר", "רינת גבאי שרה עוזי חיטמן", "השירים המשחקים", "פנטזיה", "מסיבת פיג'מות", "הדרקון המתוק שלי", "נסיך מצרים", "המכבים" ו"מגילת אסתר".
בשנת 2015 שיחקה בסדרה "שורום זורום" לצד ירדן הראל ואילנית גרשון.
לתקופה קצרה השתתפה גם בהפקות דיבוב לסרטי ולסדרות הנפשה בין השנים 1992 ו-2005, ובהן "היפה והחיה" (בתפקיד בל), "לוני טונס", "עלילות טדי דוב" ו"מולאן" (בתפקיד פה מולאן).
בפסח 2015 השתתפה כמרים בהצגה לילדים "נסיך מצרים" עם גיא זו ארץ ועוד.
בחנוכה 2016 השתתפה כדמות הראשית במחזמר "סינדרלה" לצד אילנית לוי וטום באום. במהלך 2016 הצטלמה לעונה ה-8 של תוכנית הדוקו-ריאליטי "מחוברים" ביחד עם בעלה דורון מור. התוכנית עלתה לשידור בHOT בספטמבר 2017. בעקבות התוכנית היא החלה לפתח קריירה שירה למבוגרים והחלה להקליט שירים לקראת אלבום ומופע המיועדים למבוגרים. השיר הראשון שיצא בעקבות התוכנית הוא "אתה אחד בחיי", למילים של דיקלה, והפקה מוזיקלית של גיא מנטש ויהל דורון.
בחנוכה 2018 שיחקה את דורותי גייל בהצגה "הקוסם מארץ עוץ" עם אדם, איציק כהן, איתי תורג'מן, נדב אילון ונסרין קדרי.
בשנת 2019 הופיעה בעונה השנייה של הסדרה "גן הצוציקים מארח" עם כוכבי ערוץ בייבי בתור בובות והיא שבה לערוץ הופ! בסדרה "גינת התבלינים".

חיים אישיים

גבאי לומדת יהדות, ובמקביל היא גם התחילה תהליך של התחזקות והתקרבות לדת.
גבאי נשואה לדורון מור, ששימש עד 2018 במקביל כמנהל האישי שלה, ואם לשלוש בנות.
מתגוררת בתל אביב.